SKRIFTLIG FORESPØRGSEL E-1912/02

af Robert Goebbels (PSE) til Kommissionen

(2. juli 2002)

Om: FIFA's og UEFA's de facto monopol

Kommissionen og Det Europæiske Fodboldforbund (UEFA) er netop blevet enige om en række nye regler om rettigheder for direkte transmission af de vigtigste fodboldkampe. Ifølge kommissær Monti skulle denne aftale være en god nyhed for klubberne, radio- og fjernsynsstationerne og forbrugerne.

Forbrugerne bliver imidlertid mere og mere afhængige af visse radio- og fjernsynsstationers for godt befindende eller af, om stationerne er i stand til at finansiere transmissionen af disse kampe gennem reklameindtægter. Som verdensmesterskaberne i fodbold har vist det, kan flere og flere kampe kun ses på betalingskanaler.

Ikke desto mindre bliver det meste af den infrastruktur, der bruges af fodboldklubberne, finansieret af offentlige midler, og det er staten og kommunerne, der må varetage sikkerheden i forbindelse med kampene. Det er med andre ord samfundet, som betaler udgifterne, mens indtægterne går i private lommer. Disse økonomiske enheder udnytter på en måde, der har meget lidt med sportsånd at gøre, folks begejstring for fodbold som et de facto monopol, der tillader dem at indkassere fortjenester uden at gøre noget til gengæld for den stat og de kommuner, som må afholde udgifterne i forbindelse hermed.

Hvilke initiativer har Kommissionen til hensigt at iværksætte for at gøre en ende på dette åbenlyse misbrug, som er organiseret af magthaverne i FIFA (der regerer som potentater over en multinational virksomhed, der unddrager sig enhver offentlig kontrol), i UEFA og i de store fodboldklubber? Burde der ikke vedtages minimumsbestemmelser om offentlig tjeneste, når det drejer sig om sportsbegivenheder som verdensmester- eller Europamesterskaber?

Svar afgivet på Kommissionens vegne af Mario Monti

(31. juli 2002)

Der henvises formentlig til sagen om det fælles salg af transmissionsrettigheder til UEFA's Champions League. Kommissionen har gjort indsigelser over for UEFA. På baggrund af Kommissionens procedure har UEFA foreslået en række foranstaltninger for at imødegå Kommissionens betænkeligheder på konkurrenceområdet. Disse foranstaltninger bliver nu undersøgt.

Ved undersøgelsen af arrangementets konkurrencebegrænsende virkninger undersøger Kommissionen, om der er mulighed for fritagelse. Kommissionen ønsker at sikre, at meget vigtige transmissionsrettigheder til fodboldturneringer ikke sælges på en måde, der er til skade for konkurrencen på mediemarkedet og dermed for seerne. EU's konkurrencelovgivning er imidlertid neutral i spørgsmålet om, på hvilket marked rettighedsejeren vælger at sælge sine TV-rettigheder. I konkurrenceretlig henseende behandles betalings-TV og gratis-TV ens. Direktivet om fjernsyn uden grænser bestemmer imidlertid, at medlemsstaterne kan opstille nationale lister over vigtige begivenheder for samfundet, som skal transmitteres på TV-kanaler, der er tilgængelige for størstedelen af befolkningen, dvs. på gratis-TV. I de medlemsstater, hvor der findes sådanne lister, omfatter de ofte UEFA's og FIFA's fodboldarrangementer.

Inden Kommissionen tager endelig stilling i sagen om UEFA's Champions League, ønsker den at give tredjeparter mulighed for at fremsætte bemærkninger til sagen. Der vil derfor blive offentliggjort en meddelelse i De Europæiske Fællesskabers Tidende med en beskrivelse af de nye aftaler, hvor tredjeparter opfordres til at fremsætte bemærkninger hertil.